Túrakód: TK-R\_DK-n / Táv.: 79,5 km / Frissítve: 2020-02-20

Túranév: Kerékpáros Terep-túra rövidtáv DK-negyed

Leírás:

Teljesítménytúránk **6 résztáv**ból áll.
Teljesítése **7 ellenőrzőpont**-igazolást igényel.

A rajt és a cél ugyanott található: Rajt-Cél *(Dózsa-ház)* /
**001QR** / N46 39.154 E20 15.191.

Az épület közelében van lehetőség parkolásra is.

*(A túra navigációjának elsődleges anyaga a letölthető nyomvonal. Ennek használata, vagy helyismeret hiányában nem ajánlott elkezdeni a túrát! A leírás nem helyettesíti a nyomvonal használatát, csupán kiegészíti azt.)*

***1. résztáv:***
A rajt QR-kód beolvasását követően D-re, a boltíves híd irányába induljunk, melyen keljünk is át.
A túlsó oldalon haladjunk végig a Liget soron, majd balra *(K)* fordulva Szent Anna utca, jobbra *(DK)* Sáfrán Mihály utca útvonalon haladjunk. Az utca végén balra *(K)* Báthory utca következik, mely a Várhelyi útba torkollik. Itt jobbra *(DDK)* fordulva, követve az utat kijutunk a városból. A település határától, már a 45-ös főúton jutunk el első terepi ellenőrzőpontunk közelébe, közben, még a lakott terület szélénél rövid szakaszon, kerékpárúton haladva.
A 37-es km táblát elhagyva, a jobbra *(NY)* kiágazó aszfaltúton tudunk bejutni a bő egy kilométerre lévő pontig *(****019QR****)*, mely a jobboldalunkon van az erdősávban, egy akácfán.

***2. résztáv:***Eddigi irányunkat tartva, gyorsan elérjük a 45-ös számú főutat, melyet kereszteznünk kell. Legyünk figyelmesek! Kissé jobbra kövessük a kék sáv jelzését Ördöngősre, majd onnan tovább. A Kéktói-Erdőnél, a nyomvonalunk mentén kis időre letérünk turistajelzésről, de rövidesen ismét összefonódunk vele, hogy aztán újból elváljunk. Tompahátat hátulról, a szántók felől érjük el! A Furioso Emlékpark mellett elhaladva, a kis hídon átkelve, az emlékmű mellett egy fa törzsén találjuk az igazoláshoz szükséges táblát *(****009QR****)*.

***3. résztáv:***
Érkezésünk irányát tartva a buszmegállónál érjük el az aszfaltutat, ahol jobbra *(KDK)* fordulva ismét a kék sáv vezet bennünket. Az állattartó telep sarkán balra *(ÉÉK)* véve az irányt, szántók között jutunk át Ótompahátra. *(Közkút található.)* Szűk másfél kilométert követően leválunk a kék sávról balra *(ÉK)*, hogy egy földúton átvágjunk 4405-ös útra. Ezt elérve röviden balra *(NY)* haladunk *(380 m)*, majd a 11-es km előtt jobbra térünk le *(ÉK)*, ahonnan földút következik. Ez az ún. Özvegysor. Ezen a szakaszon ismét a nyomvonal lesz a legfőbb támpontunk! Kettő darab 90 fokos fordulatot, majd a Mágocs-éren történő átkelésünket követően érjük el a 4406-os aszfaltozott utat. Ezen a ponton ne hagyjuk, hogy elbizonytalanítson bennünket a mindkét irányba futó track! Kellően belenagyítva pontosan mutatja, hogy mit kell tennünk. Itt balra *(ÉNY)* kell kitérnünk a bő fél kilométerre található ellenőrzőponthoz *(****010QR****)*, mely az út baloldalán található, az erdő sarkánál.

***4. résztáv:***Most indulhatunk visszafelé DK-i irányba. A település szélénél ismét átkelünk a Mágocs-ér felett, jobbunkon szép faragott szoborcsoport mellett haladunk. Kissé odébb, balról a Károlyi-kastély kapuján tudunk belesni *(akár be is menni)* egészen az impozáns épületegyüttesig. A településen befelé haladva szenteljünk figyelmet a nyomvonalnak, nehogy túlszaladjunk a balrafordulás *(KÉK)* helyén. *(E szakaszon közkút is elérhető.)* Ha ez megvan, szinte irányváltás nélkül szeljük át a lakott részt, szélénél ismét talajútra váltva. A 4448-as utat elérve ismét a kék sáv lesz a fő iránymutatónk, hogy három töréspontot követően már Árpádhalma házainál haladjunk, szilárd burkolaton. A belterületen itt is teszünk egy „U” kitérőt, hogy elhaladjunk a faragott turulszobor mellett és a Berchold-kastély előtt. *(A település központi részén közkutat is fellelhetünk.)* A 4448-as utat elérve jobbra *(DDK)* fordulva rövidesen elénk tárul az Árpád-halma kunhalom. Meg is hódítjuk, hogy a tetején, az oszlopon található csekkpontot is begyűjtsük *(****011QR****)*.

***5. résztáv:***
A halomról nagy lendületet véve, szilárd burkolaton a 4448, 4449-es utak kereszteződéséig egyenesen haladhatunk. Itt jobbra *(ÉÉK)* fordulva, balunkon a régi magtár látképével kezdünk bele földutas cikázásunkba. Ismét a trackünkre kell támaszkodni! Csatornák mentén, szántók között haladva fogunk átérni a 4642-es számú útig. Közvetlen előtte keresztezzük a 147-es számú vasutat is. Az út szélét elérve látjuk, hogy szemben folytatódik a földút, melyen jöttünk. De mi, az aszfaltcsík másik oldalán, a csatorna baloldalán induló földútra menjünk, hogy a Cserna-féle szélmalom mellett fellelhető kontrollpontunkat felkeressük *(****012QR****)*.

6. résztáv:
A malomdombról legurulva a 4642-es számú úthoz jobbra *(NYDNY)* forduljunk! Ez az út visszavezet bennünket Fábiánon keresztül Szentes határába a körforgalomhoz *(16,8 km)*. Itt egyenes irányban kell továbbhaladnunk az Attila-úton, de immár jobbra kitérve a kerékpárútra. A városi szakaszon szenteljünk ismét nagyobb figyelmet a track iránymutatásainak, és a vasúti átjárót követően jobbra *(É)* fordulva az alábbi útvonalon haladjunk! Kolozsvári utca, balra előre *(ÉÉNY)* Bercsényi utca, balra *(DNY)* Bajcsy-Zsilinszky utca, *(irányváltás nélkül)* Arany János utca, balra *(D)* Tóth József utca, *(körforgalomnál)* jobbra *(NY)* Kossuth Lajos utca. Itt rögvest látómezőnkbe kerül kiindulási pontunk, mely a célpont is egyben *(****001QR****)*.
Ne felejtsük el, most is kezelnünk kell a teljesítésigazolást az általunk választott módon!

Feldolgozták: Füsti-Molnár Viktória, Hernyik András, Valkai Árpád, Baráth László, 

*Tapasztalataidat, élményeidet őrömmel fogadjuk!
(Fotó és videó anyagokat is várunk.)*